NARIADENIE KOMISIE (ES) č. 937/2006
z 23. júna 2006
o otvorení a spôsobe správy colnej kvóty Spoločenstva na kukuričný lepok pochádzajúci zo Spojených štátov amerických
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 12 ods. 1,
keďže:
(1)
Na základe dohody vo forme výmeny listov medzi Európskym spoločenstvom a Spojenými štátmi americkými podľa článku XXIV ods. 6 a článku XXVIII Všeobecnej dohody o clách a obchode (GATT) z roku 1994 (2), schválenej rozhodnutím Rady 2006/333/ES (3), sa Spoločenstvo zaväzuje stanoviť na každý kalendárny rok zníženú colnú kvótu v porovnaní so spoločnou externou colnou kvótou pri sadzbe ad valorem 16 % na kukuričný lepok pochádzajúci zo Spojených štátov amerických, ktorý patrí do podpoložky KN ex 2303 10 11 colnej a štatistickej nomenklatúry a Spoločného colného sadzobníka.
(2)
S cieľom zabezpečiť riadnu správu tejto colnej kvóty je potrebné umožniť hospodárskym subjektom využívať výhody tejto colnej kvóty v súlade s pravidlami stanovenými v nariadení Komisie (EHS) č. 2454/93 z 2. júla 1993, zavádzajúcom ustanovenia pre vykonávanie nariadenia Rady (EHS) č. 2913/92 ustanovujúceho Colný kódex Spoločenstva (4), a umožniť jej využívanie v chronologickom poradí v závislosti od dátumov prijatia colných vyhlásení.
(3)
Pôvod výrobkov sa určuje v súlade s platnými ustanoveniami Spoločenstva. S cieľom ubezpečiť sa o pôvode výrobkov je potrebné zohľadniť kontrolné opatrenia zavedené príslušnými orgánmi Spojených štátov amerických a pri dovoze si vyžiadať osvedčenie o pôvode vydané týmito orgánmi v súlade s právnymi predpismi Spoločenstva.
(4)
Opatrenia stanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Na dovoz kukuričného lepku patriaceho do podpoložky KN ex 2303 10 11 (podpoložka TARIC 10), ktorý pochádza zo Spojených štátov amerických, sa každoročne od roku 2006 vzťahuje clo ad valorem vo výške 16 % v rámci colnej kvóty 10 000 ton čistej hmotnosti.
Správa tejto colnej kvóty sa vykonáva pod sériovým číslom 09.0090.
Článok 2
1. Colnú kvótu uvedenú v článku 1 spravuje Komisia v súlade s článkami 308a až 308c nariadenia (EHS) č. 2454/93.
2. Využitie colnej kvóty uvedenej v článku 1 je podmienené predložením osvedčenia o pôvode vydaného príslušnými orgánmi Spojených štátov amerických v súlade s ustanoveniami článkov 55 až 65 nariadenia (EHS) č. 2454/93. Pôvod výrobkov, na ktoré sa vzťahuje toto nariadenie, sa určuje v súlade s platnými ustanoveniami Spoločenstva.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. júna 2006